KTC จัดแคมเปญใหม่กระตุ้นยอดการใช้จ่ายช่วง Q4/58
KTC วางแผนการตลาดช่วงไตรมาสสุดท้ายของปี 58 เตรียมจัดแคมเปญใหม่กระตุ้นยอดการใช้จ่าย
16 พ.ย. 2558

นายระเฑียร ศรีมงคล ประธานเจ้าหน้าที่บริหาร บริษัท บัตรกรุงไทย จำกัด (มหาชน) หรือ KTC  เปิดเผยว่า แผนการตลาดในช่วงไตรมาสสุดท้ายของปี 2558 บริษัทยังคงมุ่งเน้นใน 4 แกนหลักคือ
1) สร้างจุดแข็งในบริการและสร้างสรรค์กิจกรรมการตลาดในทุกหมวดร้านค้า เพื่อให้บัตรเครดิตเคทีซีเป็นบัตรหลักในการใช้จ่าย
2) การคืนกำไรให้สมาชิกบัตรเครดิตเคทีซีและบัตรสินเชื่อพร้อมใช้ “เคทีซี พราว” ผ่านคะแนนสะสม Forever Rewards ซึ่งสมาชิกสามารถใช้แลกสินค้าและบริการได้ ณ จุดแลกคะแนนกว่า 3,000 จุด หรือแลกผ่านออนไลน์ และบริการแบ่งชำระ Flexi นานสูงสุด 10 เดือน เพื่อแบ่งเบาภาระสมาชิก
3) การจัดแคมเปญการตลาดสินเชื่อพร้อมใช้ “เคทีซี พราว” เพื่อให้สมาชิกสามารถใช้วงเงินสินเชื่อและชำระคืน โดยใช้บริการแบ่งชำระ Flexi ยาวนานถึง 36 เดือน ในอัตราดอกเบี้ยพิเศษ รวมทั้งมีการพัฒนาใช้ระบบการอนุมัติสินเชื่อที่ไวและรับเงินได้ทันที ณ ศูนย์บริการลูกค้า “เคทีซี ทัช”
4) การพัฒนาช่องทางดิจิตอลต่อเนื่อง โดยเพิ่มฟังก์ชั่นบริการใหม่บนโมบาย แอพพลิเคชั่น “TapKTC” ให้สมาชิกสามารถเบิกถอนเงินสดออนไลน์เข้าบัญชีธนาคารได้ด้วยตนเองแบบเรียลไทม์ ตลอด 24 ชั่วโมง และยังมีแผนในการขยายธุรกิจร้านค้ารับบัตร เพื่อเพิ่มฐานรายได้ให้กับบริษัทฯ อีกด้วย  